Sommer i kunstens Europa
– Hatkriminalitet har ødelagt så mange av våre liv», heter det fra den sørafrikanske fotografen og aktivisten Zanele Muholi, som vil rette oppmerksomheten mot svarte transpersoner og lesbiske kvinners liv og kamp i hjemlandet. I sommer stilles hennes portrettfotografier ut i en soloutstilling på Stedelijk Museum i Amsterdam.
Her er både hennes seneste verk – kontrastfylte selvportrett som utforsker bildet av henne selv som svart, lesbisk kvinne – så vel som bildeserier fra arkivene. Som «Faces and Phase» (2006); nære, kompromissløse portretter med tekstfølge om hvordan det er å leve i et homofobisk samfunn.
Utstillingen pågår til 22. oktober.
Uendelige GIF-animasjoner, videoverk med VR-briller og 3D-videospill. Temaet for årets store samtidskunstutstilling på Kiasma i Helsingfors er den digitale revolusjonen. Her viser det nye millenniets kunstnere opp verk som både skuer inn i fremtiden og som kommenterer vår digitale samtid.
Blant dem er kunstnertrioen LaBeouf, Rönkkö & Turner, som i én måned bosatte seg i tre avsidesliggende hytter i finske Lappland, helt isolert fra omverdenen – og hverandre. Deres eneste kommunikasjon med omverdenen var via en videolink koblet til en datamaskin inne på Kiasma. Museumspublikummet fikk stille spørsmål, og kunstnerne svarte med tekstmeldinger. Nå vises dokumentasjonen over de digitale møtene under tittelen #ALONETOGETHER.
Og ja visst – det er snakk om skuespilleren Shia LaBeouf, nå i rollen som performanceartist.
Utstillingen pågår frem til 14. januar 2018
«Moving is in every direction», Berlin
Installasjonskunst fra 1960-tallet og frem til i dag – på en 3.500 kvadratmeter stor utstillingsflate. «Moving is in every direction. Environments – Installations – Narrative Spaces» er en gruppeutstilling med drøyt 40 verk av verdenskjente kunstnere som Pipilotti Rist, Joseph Beuys og Susan Philipsz.
Her er store videoverk fra gulv til tak, lydinstallasjoner i nakne, hvite rom og en installasjon med 36 grønne palmer, for å nevne en brøkdel av det som stilles ut i Hamburger Bahnhof – Museum für Gegenwart i Berlin.
Utstillingen pågår til 3. september.
«Trésors de l'islam en Afrique», Paris
Utstillingen «Afrikas islamske skatter» er det museumsdelen av det arabiske forskningssenteret L'institutt du monde arabe i Paris som viser. Kunstskatter samlet inn fra det islamske Afrika, fra Dakar til Zanzibar, fra Timbuktu til Harar, vises over 1.100 kvadratmeter.
Utstillingen byr både på historiske gjenstander som tradisjonelle sølvsmykker, tremasker, broderte klær og utgamle manuskripter, så vel som å vise kunstnere fra den aktuelle afrikanske kunstscenen. Den speiler også islams utbredelse over kontinentet, i møte med ulike kulturer.
Utstillingen pågår frem til 30. juli.
«The Cleaner», nær København
Kunstverdenens superstjerne Marina Abramović fikk svenskene til å stå i kø da hun viste sin første store, retrospektive utstilling "The Cleaner" i Stockholms Moderna museet i vår. Den er underveis til Norge, der den åpner på Henie Onstad Kunstsenter 24. november. Men i sommer er den å se på museet Louisiana, en halvtimes kjøring nord for København.
Der viser kvinnen som gir alt av seg selv for sin kunst frem over 100 verk fra 50 års arbeid, samt den performance-forestillingen som får besøkende til å gråte.
Utstillingen vises frem til 22. oktober.
Hun var sentral i den tyrkiske avantgardekunsten på 1940-tallet. Nå vises Fahrelnissa Zeids abstrakte, fargesterke malerier i en stor retrospektiv utstilling på Tate Modern i London.
Zeid tok sin utdannelse både i Istanbul og Paris, og hennes kunst er en sammensmelting av islamske, persiske, bysantinske og arabiske innflytelser med det europeiske abstrakte. «Hun var Østen og Vesten, kombinert i harmoni», sier en av hennes studenter, Suha Shoman, i filmen som Tate har laget om Zeid.
Linjer, mønstre og farger eksploderer på lerretene, tidvis på nærmest kaleidoskapoisk, hypnotisk vis. I senere år malte hun også portretter av familie og venner, men plasserte personene hun avbildet langt unna – for å kunne fange sjelen deres heller enn detaljene.
Utstillingen varer frem til 8. oktober.
Fakta: Fler kunstperler i Europa
* Frankfurt Museum Embankment Festival: Under en av Europas største kunst- og kulturfestivaler holder museene åpent til langt på natt og billettprisene senkes kraftig. Foregår 25. til 27. august.
* Museumpark i Rotterdam: Fem museer er samlet på én plass, så ta med picknickurv og gjør så mange museer som bena orker og lommeboken tillater.
* Veneziabiennalen: Kunstbiennalen i Venezia er en internasjonal utstilling for samtidskunst som arrangeres annethvert år, og som nå foregår for 57. gang med tittelen «Viva arte viva» frem til 26. november.
* Documenta 14 i Kassel, Tyskland: «Å lære fra Aten» er årets tema for den prestisjefulle utstillingen, som foregår i i 100 dager – og hvor det i år blant annet vises en samisk kunstnergruppe med norske Synnøve Persen og Keviselie (Hans Ragnar Mathisen) samt svenske Britta Marakatt-Labba.
* Mocak i Krakow: Museet for moderne kunst i Polens kulturhovedstad er bare sju år gammelt, men er blitt en populær turistattraksjon.
* The Collection de l'Art brut i Lausanne, Sveits: Kunstmuseet som rommer samlingen til Jean Dubuffet, selv kunstner. Han begynte å samle på det han kalte Art brut – «rå kunst» – skapt spontant av mennesker utenfor det etablerte kunstmiljø, blant annet av barn, fanger og sinnslidende.